<classify> HALMASHAURI ya Manispaa ya Tabora inakabiliwa na upungufu mkubwa wa walimu wa shule za msingi, hali inayosababisha kushuka kwa kiwango cha ufaulu wa watoto, hasa wanaosomea shule za vijijini.Hayo yalibainishwa juzi katika kikao cha madiwani, kilichohusisha wataalamu wa halmashauri ya manispaa hiyo, kilichofanyika katika ukumbi wa mikutano wa manispaa. Msemaji wa Madiwani wa CCM, Seleman Maganga wa Kata ya Ndevelwa alisema licha ya manispaa hiyo kuwa na walimu wa kutosha kwa shule za mjini, hali bado ni tete kwa shule za vijijini, ambako kuna wanafunzi wengi zaidi.Alisema kwa kipindi cha miaka mitatu, manispaa hiyo haijapata walimu wapya wa shule za msingi wa kuziba mapengo hayo, licha ya juhudi za hivi karibuni za serikali kuajiri walimu wapya.Alipongeza jitihada nzuri, zinazofanywa na Serikali ya Awamu ya Tano ya Rais John Magufuli za kuboresha miundombinu ya elimu, hivyo aliomba serikali iwasaidie kumaliza kilio hicho. Alisema hadi sasa katika manispaa hiyo kuna ziada ya walimu 42 walioko shule za mjini, lakini inashindikana kuwapeleka vijijini kutokana na ukosefu wa fedha za uhamisho.Alibainisha kuwa ikama ya walimu walioko mjini, hailingani na waliopo vijijini, hivyo aliomba serikali inapoajiri walimu wapya, iwapangie shule moja kwa moja ili kuepusha mlundikano wa walimu katika shule za mjini. Alimwomba Mkurugenzi Mtendaji wa Halmashauri ya Manispaa hiyo, Bosco Ndunguru kuboresha miundombinu ya vyoo, madarasa na nyumba za walimu katika shule hizo ili walimu wengi zaidi wahamasike kukaa vijijini.Mkuu wa Idara ya Utumishi katika Halmashauri ya Manispaa hiyo, Getruda Maduhu alisema uhitaji wa walimu wa shule za msingi katika manispaa hiyo ni 526 na waliopo ni 958, ambapo wanaume 313 na wanawake 645. Kwamba shule za sekondari hawana shida, ila upungufu uko kwa walimu wa masomo ya sayansi tu.Diwani wa Kata ya Tambukareli, Zinduna Kisamba na mwenzake wa kata ya Ikomwa, Salum Msamazi walisema suala la walimu bado ni tatizo kubwa kwa shule za msingi zilizoko vijijini.Hivyo, waliomba serikali iwaletee walimu na kipaumbele kiwe kwa shule za vijijini kwanza. Cornel Ngandu wa Kata ya Malolo alisema changamoto zinazoikabili manispaa hiyo, zimekuwa zikichukua muda mrefu kushughulikiwa. Alishauri jitihada za haraka zifanyike ili kumaliza upungufu huo wa walimu.  <topic>: KITAIFA 